**Twitter** é unha rede social de balde que ofrece un servizo de microblogging, con sede en San Francisco, California, con filiais en San Antonio (Texas) e Boston (Massachusetts) nos Estados Unidos. Twitter, Inc. foi creado orixinalmente en California, mais está baixo a xurisdición de Delaware dende o 2007.​ Dende que Jack Dorsey creou Twitter en marzo de 2006, lanzouno en xullo do mesmo ano, a rede gañou popularidade mundial estímase que ten máis de 500 millóns de usuarios, xerando 65 millóns de chíos ao día e manexa máis de 800 000 peticións de buscas diarias.​ Foi denominado como o «SMS de Internet».​

A rede permite enviar mensaxes de texto plano de curta lonxitude, cun máximo de 280 caracteres (orixinalmente 140), chamados chíos​​ ou *tweets*, que se mostran na páxina principal do usuario. Os usuarios poden suscribirse aos chíos doutros usuarios  – a isto chámaselle "seguir" e aos usuarios abonados chámaselle seguidores,​ *followers* e ás veces *tweeps*​ (Twitter + *peeps*, seguidores novatos que aínda non publicaron moitos chíos). Por defecto, as mensaxes son públicas, podendo difundirse privadamente mostrándoas unicamente a uns seguidores determinados. Os usuarios poden chiar dende a web do servizo, con aplicacións oficiais externas (como para teléfonos intelixentes), ou mediante o Servizo de mensaxes curtas (SMS) dispoñible en certos países.​ Agora ben se o servizo é de balde, acceder a el vía SMS comporta soportar tarifas fixadas polo provedor de telefonía móbil.

Na actualidade Twitter factura máis de 2500 millóns de dólares anuais e teñen un valor na bolsa superior aos 10 000 millóns de dólares.

Historia
--------

Twitter creouse no ano 2006, en San Francisco, California. Os seus fundadores foron Jack Dorsey, Noah Glass, Biz Stone e Evan Williams. Na actualidade conta con personalidades como Barack Obama, Paulo Coelho e unha ampla variedade de políticos, artistas, deportistas etc. Ademais tamén están presentes os principais medios de comunicación mundiais.

Durante algún tempo, o actor británico Stephen Fry foi o usuario máis seguido en Twitter, tal e como informou o xornal The Times, aínda que o primeiro en chegar ó millón de seguidores foi o actor estadounidense Ashton Kutcher, seguido de preto pola CNN. Twitter é, ademais, empregado como medio divulgativo: ademais dos medios de comunicación, institucións e entidades educativas, tamén se realizan outras accións divulgativas como son, por exemplo, a conta de usuario de George Orwell (que emprega como base para as actualizacións o seu diario), a publicación en chíos da novela *Rayuela* de Julio Cortázar ou a retransmisión minuto a minuto da revolución dos caraveis de 1974.

No 25 de abril de 2022, Elon Musk, un dos homes máis ricos do mundo; merca a empresa por 44 miles de millóns de dólares e convírtese no propietario.

Twitter en galego
-----------------

O 7 de maio de 2011 naceu a Iniciativa Twitter en galego da man de Carlos García Vieito, co fin de conseguir traducir a rede social á lingua galega, ao mesmo tempo que promocionar o galego entre os seus usuarios. Despois dun ano de traballo e difusión, a Iniciativa @chio\_en\_galego contou con grande apoio social, como conseguir crear a primeira tendencia en galego a nivel global como foi *#EuNaCidadeDaCultura*. O 20 de setembro de 2012, o Centro de Tradución de Twitter permitiu aos voluntarios poder traducir as cadeas da rede social. Cinco meses máis tarde, o 20 de febreiro do 2013, Twitter xa dispuxo do galego entre as súas linguas. A Iniciativa está a traballar na versión móbil.

En 2021 gañou o XII Premio Rosalía de Castro de Lingua da Deputación da Coruña.

#### Terminoloxía en galego

| Termo orixinal | Termo en galego |
| --- | --- |
| Follow | Seguir |
| Follower | Seguidor/a |
| Following | Seguindo |
| Tweet | Chío |
| Retweet | Rechouchío |
| Hashtag | Cancelo |
| Direct messages | Mensaxes directas |
| Trending Topic | Tema do momento |

Notas
-----

1. ↑  "Twitter Company Info". Twitter. 6 de febreiro de 2015. Arquivado dende o orixinal o 28 de outubro de 2015. Consultado o 2 de maio de 2014.
2. ↑  "Business Search - Business Entities - Business Programs". 2010-04-02. Archived from the original on 02 de abril de 2010. Consultado o 2018-11-13.
3. ↑  D'Monte, Leslie (2009-04-29). "Swine flu's tweet tweet causes online flutter". *Business Standard India*. Consultado o 2018-11-13.
4. ↑  Cano, Rosa Jiménez (2017-11-08). "Twitter aumenta el límite a 280 caracteres para todos los usuarios". *El País* (en castelán). ISSN 1134-6582. Consultado o 2018-11-13.
5. ↑  "There's a List for That" (en inglés). Consultado o 2018-11-13.
6. ↑  "The tricky business of business tweeting". *The Irish Times* (en inglés). Consultado o 2018-11-13.
7. ↑  "Twitter Support : How To Find Your Twitter Short/Long Code". 2010-03-15. Arquivado dende o orixinal o 15 de marzo de 2010. Consultado o 2018-11-13.
8. ↑  Carol Tice (14-9-2017). "Jack Dorsey, Noah Glass, Biz Stone, Evan Williams: Twitter". *Startups.co.uk* (en inglés). Arquivado dende o orixinal o 14-01-2018. Consultado o 11-2-2018.
9. ↑  Políticos e actores contan a súa vida en Twitter, Vieiros.
10. ↑  The 50 most popular celebs on Twitter, Times Online *(en inglés)*.
11. ↑  Ashton Kutcher supera o millón de seguidores en Twitter, Código Cero.
12. ↑  Twitter de George Orwell, baseado no seu diario.
13. ↑  Rayuela en Twitter.
14. ↑  O 25 de abril vivirase en "directo" no Twitter, Vieiros.
15. ↑  "Musk merca Twitter por 44.000 millóns de dólares". *G24*. Consultado o 2022-04-28.
16. ↑  @chio\_en\_galego
17. ↑  A falta de tradutor@s pon en perigo o Twitter en galego Arquivado 04 de maio de 2014 en Wayback Machine. Sermos Galiza.
18. ↑  Diario, Nós. "Xaquín Marín, Agrupación Ío e Twitter en galego gañan os Rosalía de Lingua". *Nós Diario*. Consultado o 2021-06-15.

Véxase tamén
------------

### Ligazóns externas

* twitter.com
* Galipedia no Twitter

|  |  |
| --- | --- |
| Control de autoridades | 
* Wd: Q918
* WorldCat
* VIAF: 176777970
* BIBSYS: 12018953
* EBID: ID
* GEC: 0518918
* GND: 7660487-1
* LCCN: n2009031956
* NKC: ph634665
* Treccani: twitter

 |